SEKSUELE MOLESTASIE – Pieter Harris
" Om jou eie donkerte te ken is die beste metode om die donkerte van ander te hanteer. "
Seksuele misbruik of kindermolestering is die term wat gebruik word wanneer 'n kind vir seksuele bevrediging uitgebuit word. Dit kan verskeie aktiwiteite behels, van 'n persoon wat homself aan 'n kind ontbloot tot onvanpaste aanraking tot verkragting.
Statistiek weerspieël beslis nie die omvang van hierdie misdaad nie, omdat dit deur geheimhouding omring word. Na beraming word 4 persent van alle meisies en 2 persent van alle seuns voor die ouderdom van sestien seksueel misbruik. Die meeste mense vind dit moeilik om te aanvaar dat kindermolestering enigsins voorkom, wat nog te sê so algemeen. Kindermolestering kom in alle sosiale klasse en in alle gemeenskappe voor, en is nie beperk tot enige rasse- of ekonomiese groep nie.
'n Depressiewe gemoedstoestand of 'n geskiedenis van depressie.
As iemand sonder toestemming met jou gemeenskap gehad het op 'n ouderdom waarop jy nie emosioneel gereed was daarvoor nie.
As jy op 'n seksuele wyse betas is.
As iemand jou gebad het op 'n manier wat vir jou ongemaklik was.
As jy vasgehou of vertroetel is op 'n manier wat jou ongemaklik laat voel het.
As orale seks op jou afgeforseer is.
As jy aan seksspeletjies met 'n ouer persoon moes deelneem.
In kort kom dit daarop neer: as enige iemand ouer as jy, van dieselfde of teenoorgestelde geslag, enige vorm van 'n seksuele aard met jou beoefen het voordat jy 16 jaar oud was, of dit nou volle penetrasie was of blote betasting van dele waar jou onderklere moet wees, bo of onder jou klere, is die effek presies dieselfde: jy is seksueel gemolesteer. Of daar volle seksuele omgang plaasgevind het, of selfs net bo jou klere betas is waar onderklere sou wees tot waar 'n persoon hom slegs aan jou ontbloot het, sal jy presies dieselfde nagevolge, soos ek dit in die res van die dokument bespreek, ervaar.
Die gemolesteerde mag glo dat die res van hulle lewe vernietig is en dat hulle so gedoem is. Dit is gelukkig nie waar nie. Sielkundige behandeling kan jou baie help om deur dit te werk. Dit is 'n baie gekompliseerde probleem wat vir jou moeilik, selfs onmoontlik lyk om te verwerk, maar dit is in werklikheid heel maklik. Veral hipnoterapie kan jou help om deur die gebeure te werk, en veral om 'n nuwe perspektief te verkry, en om die lesse daaruit te leer, sodat dit selfs 'n positiewe ervaring kan wees, vir jou om jou lewe voluit te lewe!
Deur "traumatiese seksualisering" ontwikkel die kind wanopvattings oor seksuele gedrag. Seksualiteit kan geassosieer word met vrees, negatiewe emosies en herinneringe. Die kind mag voel dat die enigste manier om teerheid, liefde, aanvaarding en aandag te ontvang, deur seksuele gedrag is. Gevolglik toon die persoon óf oordrewe seksuele gedrag, óf vermy enige seksuele aktiwiteit. Volwassenes wat as kinders seksueel gemolesteer is, het dikwels verhoudingsprobleme en seksuele probleme.
Seksuele misbruik stigmatiseer die kind omdat die molesteerder die kind blameer en verkleineer, en die kind dwing om dit geheim te hou. As die misbruik op die lappe kom, kan ander mense ook die kind blameer. Gevolglik voel die kind skaam en skuldig, en ontwikkel 'n negatiewe beeld oor die self wat aanleiding gee tot probleme soos depressie, eetversteurings, vermyding van verhoudings en gedrag soos selfbesering, middelmisbruik of selfdood.
Die seksueel misbruikte kind ervaar verraad, dikwels juis deur die mense wat hom of haar eintlik moes beskerm het. Die aanvanklike verraad deur die molesteerder word dikwels bevestig en vererger deur verraad van ander volwassenes wat die kind blameer of weier om hom of haar te beskerm as die misbruik aan die lig kom. Hierdie verraad lei tot 'n verlies aan vertroue in ander mense en gevoelens van hartseer, intense woede en moontlike wraakfantasieë. Sulke mense vind dit moeilik om ander mense in volwassenheid te vertrou.
Kinders wat seksueel gemolesteer word, voel ook erge magteloosheid omdat hulle dit nie kon voorkom of verhoed het nie. Die kind kan hierdie ervaring van magteloosheid veralgemeen en 'n gevoel ontwikkel dat hulle'n hulpelose slagoffer is, wat ook tot depressie en angs kan lei.
Slagoffers van seksuele molestering ly gewoonlik aan Post-Traumatiese Stresversteuring (PTSV). Gaan kyk gerus na my artikel oor PTSV op my webtuiste.
Daar is 'n baie omstrede, dog baie waar stelling in die sielkunde oor molestering gemaak. En dit lui as volg: "Behalwe vir fisiese pyn en morele probleme, is molestasie andersins 'n heel aangename ervaring." As jy baie mooi daaraan dink, is hierdie stelling baie waar. Molestasie is seks, en seks is lekker. Behalwe vir dolfyne, is die mens die enigste spesie wat seks geniet. En God het die mens so gemaak. Daar is fisiese genot. Maar dis presies hier waar die probleme ontstaan. Daar mag fisiese seerkry betrokke by wees, maar die morele probleme maak dit erger as enige ander posttraumatiese stresversteuring (PTSV).
Die kind word oorlaai met geskenke of lekkergoed, en hulle mag hulle die molesteerder nie veraai nie.
Skuldgevoelens duik gedurig op in die verhale van gemolesteerdes. Dit kan so 'n groot rol speel in die lewe van die mishandelde persoon dat hulle aan 'n voortdurende skuldkompleks kan ly, veral in die geval waar hulle voel dat hulle tot die molestering bygedra het, nie genoeg gedoen het om dit te keer nie of dit selfs geniet het.
Skuldgevoelens gaan hand aan hand met 'n negatiewe selfbeeld en allerlei maniere om te probeer vergoed vir dit wat die slagoffer verkeerd gedoen het. Die persone wat hom/haarself blameer, vra vrae soos:
Dikwels kompenseer die persoon deur altyd in te gee teenoor ander, en mense probeer tevrede stel. Die gevolg is dat hulle deur mense misbruik word en hulle lewe lank 'n slagoffer bly. Hulle het nie geleer om "nee" te sê nie, en het nooit besef dat hulle eintlik survivors is nie. Hulle skulgevoelens versterk hierdie martelaarshouding en hulle kan kragteloos en magteloos voel en aanvaar dat dit hulle lot in die lewe is waaraan hulle niks kan verander nie.
Gemolesteerdes as volwassenes is dikwels geneig om die klein dogtertjie/seuntjie wat hulle was, te blameer met die denke van 'n volwassene. Jy moet in gedagte hou dat jy maar 'n kind was wat nie soveel beheer, kennis, ervaring en volwasse denke gehad het wat jy vandag het nie. Hoe kan 'n kind nee sê vir 'n volwassene? Hulle weet mos van beter. En jy as kind besef nie werklik wat met jou gebeur nie. Iewers besef jy dat dit verkeerd is, maar volwassenes kan mos nie verkeerd wees nie.
3.2 Skaamte en skande
Skaamte en 'n gevoel van skande gaan hand aan hand met skuldgevoelens. Dis baie diep in die onderbewussyn gesetel, waarvandaan dit die slagoffer se lewe kan beheer. Die probleem met skuldgevoelens is dat dit nie sonder meer deur logiese en rasionele argumente verkeerd bewys kan word nie. Jy mag "weet" dat dit onnodig is om so te voel, maar ondanks al jou pogings om jouself te oortuig, bly die gevoel steeds aan jou vreet. Die gevoel van skande, is een wat sê: "Ek is verkeerd", "Ek is sleg", "Ek is verrot". Dis waar hipnose jou kan help, juis vanweë die feit dat ons hier met emosies eerder as met rasionele denke te make het.
3.3. Lae selfbeeld
'n Lae selfbeeld kan ontwikkel uit die negatiewe boodskappe wat die molesteerder vir sy slagoffer gee en gevolglik die negatiewe boodskappe wat die slagoffer vir hulself gee. Dit kan verbaal of meer subtiel wees, maar dit is 'n realiteit en bly onbewustelik vassteek. Dade van molestering is altyd afbrekend en vernederend, en die boodskap wat die gemolesteerde ontvang, is dan:
"Ek het nie die reg om nee te sê nie."
Die slagoffer leef uiteindelik voort met hierdie negatiewe selfbeeld, en dit spoel oor na elke aspek van hulle lewe totdat die mag wat die molesteerder oor hulle het, gebreek is.
'n Negatiewe selfbeeld volg logies uit die vorige en word gekenmerk deur gedagtes en uitsprake soos:
"Ek het nog altyd soos 'n nikswerd gevoel, asof daar niks is wat ek goed kan doen nie."
Selfbeeld het ook te make met negatiewe, onverwerkte emosies uit 'n persoon se kinderjare wat oor 'n tydperk van jare vasgelê is en 'n patroon gevorm het. Baie slagoffers van molestering ervaar gevoelens oor hulself wat op een of ander manier negatief is. Dit is inderdaad meestal 'n gevoel eerder as logika. Hierdie mense voel lelik, nikswerd, swak, waardeloos, onaantreklik en onbekwaam, selfs al wys die feite die teendeel.
Hierdie patroon word gevoed deur herhalende negatiewe gedagtes oor die persoon self, wat mettertyd 'n gewoonte word en wat ook nie sommer deur argumente of ondersteunende woorde van vriende verander kan word nie. Dit is dikwels so diep ingeburger dat dit 'n doelbewuste, besliste en voortgaande projek van die slagoffer self verg om hom/haar uit die patroon te kry.
Die eerste is die onderpresteerders wat van die begin af 'n verloordershouding teenoor die lewe inneem, nie eens probeer nie, hulself afkraak en by voorbaat aanvaar dat hulle nie suksesvol kan wees nie.
Die ander tipe is die perfeksioniste wat hulself ten alle koste moet bewys in 'n desperate poging om hulself staande te hou. Hulle idealiseer sukses en jaag dit na. "Om aanvaar te word, moet ek alles reg doen," is die onbewustelike dryfveer vir hulle optrede. Hulle werk self deur dit en voel onwaardig as hulle dit nie bereik nie. Uiteindelik bevredig sukses hulle ook nie. Hoe harder hulle probeer om die minderwaardigheidsgevoelens weg te presteer, hoe meer ontwyk die bevrediging hulle.
3.4 Die verlies van die kinderjare
'n Mens se kinderjare is veronderstel om sorgvry te wees – die beste jare van jou lewe. Kinders het die reg om gelukkig te wees in die veilige atmosfeer van 'n ouerhuis waar hulle teen die realiteite van die grootmenswêreld beskerm word. Die gemolesteerde kind se sorgvrye kinderjare word wreed versteur. Omdat hulle geleer het om herinneringe te onderdruk, word groot stukke van hulle kinderjare dikwels (soms genadiglik) "uitgewis".
Daar is 'n spreekwoord wat sê: "Om die baba saam met die badwater uit te gooi". Dit beteken letterlik om van die goeie ook ontslae te raak, in 'n poging om van die slegte ontslae te raak. Ek sien dit soveel keer dat 'n kliënt vir my sê dat hulle 'n sekere tydperk van hulle lewe glad nie kan onthou nie. Hulle onthou tye voor 'n bepaalde periode en tye na dit, maar nie daardie spesifieke tydsgleuf nie. Tog kry hulle sulke flitse van molestasie, maar skryf dit toe aan verbeelding. Hoe dit ookal sy: hulle het onbewustelik in 'n poging om die negatiewe herineringe te onderdruk, ook die positiewe herinneringe onderdruk – die baba saam met die badwater uitgegooi.
3.5 Ander verliese
Die verlies van 'n gesonde selfbeeldontwikkeling.
Elke kind het die behoefte om versorg te voel, spesiaal te wees, te voel hulle is goed, en werd om liefgehê te word. Die gemolesteerde kind mis dikwels hierdie vertroeteling, veral as die moeder emosioneel afwesig was.
Die verlies van 'n normale gesinslewe.
In bloedskandige huise is die kind 'n deel van 'n sieklike familiesisteem waarvan hulle hulself nie kan losmaak nie.
Die verlies van gesonde identiteit.
Met identiteit bedoel ek daardie iets wat van jou die spesiale persoon maak wat jy kies om te wees. Gemolesteerde kinders word dikwels gedwing om 'n identiteit aan te neem wat ander op hulle afdwing, soos die redder of die slagoffer in die gesin.
Die verlies van jou onskuld.
'n Gemolesteerde kind word op 'n jong ouderdom aan die wrede werklikheid van 'n genadelose wêreld blootgestel, en die normale, kinderlike onskuld word hom/haar ontneem.
Die verlies van 'n veilige hawe.
Die kind wat in 'n stabiele, ondersteunende huis opgegroei het, sien die wêreld as 'n opwindende plek vol wonderlike nuwe dinge om te sien, te ontdek en te beleef. Die gemolesteerde kind het dikwels nie hierdie tipe veilige hawe waarna hulle kan terugkeer nie. Hulle word geïsoleer van diegene wat veronderstel is om hulle te beskerm. Hulle word gedwing om as 't ware onsigbaar te word en nie aandag op hulself te vestig nie. Die wêreld is 'n gevaarlike plek waarin hulle moet oorleef.
Die effek van leuens
Die gemolesteerde kind het dikwels 'n beperkte perspektief op die wêreld, wat die gevolg is daarvan dat hulle vals en verdraaide boodskappe oor baie basiese lewensfeite ontvang het – aspekte soos mag, kontrole, intimiteit, seks, liefde, vertroue, wat dit beteken om vrou te wees. Jy kan hierdie leuens vir jare lank, ja, selfs 'n leeftyd, met jou saamdra sonder om tot by 'n punt te kom waar jy vir jouself dink en jou eie besluite oor die lewe neem. Enkele voorbeelde van die vals en verdraaide boodskappe is die volgende:
"Al wat mans van 'n vrou wil hê, is seks."
3.7 Emosionele verwarring
Om hulself te beskerm, gaan slagoffers tydens molestering in 'n toestand van dissosiasie, wat beteken dat hulle "uitsny" en die gebeure as onwerklik beleef, asof dit met iemand anders gebeur, asof hulle bloot toeskouers is. In baie gevalle het hulle "vergeet" dat dit gebeur het, maar kry sulke terugflitse elke nou en dan. In baie gevalle word dit 'n patroon, sodat die gemolesteerde kind mettertyd uit voeling raak met hulle eie gevoelens. Sy/haar emosionele belewenis word so deurmekaargekrap dat hulle nie meer presies weet wat hulle voel nie en dus emosioneel verward raak. Hulle ignoreer dikwels hulle gevoelens en kan slegs met moeite daaroor praat. In sommige gevalle word 'n patroon van "afstomping" vasgelê.
'n Gemolesteerde kind kan 'n wantroue ontwikkel in enige tipe gevoelens omdat dit so dikwels met pyn verbind word dat hulle leer om nie net pynlike gevoelens nie, maar baie ander gevoelens ook dood te druk (die baba saam met die badwater uitgooi). Gevoelens is immers gevaarlik. Die gevolg is dat die kinders dikwels hulle spontaneïteit verloor en wegkruip agter 'n masker van gereserveerdheid. Gevoelens kan ook op die agtergrond geskuif word deur die misbruik van alkohol en middels, ooreet of oormatige betrokkenheid by aktiwiteite soos sport, werk en studies – enigiets om die aandag weg te lei van die pynlike emosies.
Emosionele verwarring is ook 'n direkte gevolg van molestering. Dit beteken die gemolesteerde tree dikwels as kind en as volwassene emosioneel ontoepaslik op. Hulle lag as hulle veronderstel is om hartseer te wees, hulle word kwaad oor dinge wat eintlik as snaaks of minder ernstig opgeneem moet word, hulle kry woedebuie, is onvoorspelbaar en sy/haar emosies wissel gedurig. Sommiges sny hul gevoelens uit, of blokkeer dit en trek in hul dop terug.
Dit is nie maklik om presies te beskryf wat hierdie emosionele verwarring behels nie, maar hier volg 'n paar voorbeelde:
Omdat die slagoffer as volwassene steeds die slagoffer is, kan hulle probleme ondervind om woede toepaslik uit te druk in situasies waar dit geregverdig is. Party gemolesteerde mense reageer deur hulle woede so te onderdruk dat hulle dit nie as woede herken nie. Dit gebeur so baie dat so iemand vir my sê dat hulle dit verwerk het en dat dit hulle nie meer pla nie, dat hulle verstaan dat die molesteerder 'n probleem het. Maar as daar dan dieper in die emosies ingegaan word, is die gemolesteerde verras deur hoe intens die emosies werklik is. Ander reageer weer tipies ontoepaslik soos 'n kind deur irrasioneel op te tree, woedebuie te kry, goed rond te gooi, ensovoorts. Die gemolesteerde se "ontmagtiging" veroorsaak dat hulle nie woede vanuit 'n magsposisie as 'n volwasse persoon met selfvertroue kan beleef nie.
Gemolesteerdes met emosionele probleme beleef dikwels "rou emosie". Dit is emosionele uiterstes sonder al die fyn nuanses van gevoelens tussenin. Hulle fikseer op sekere emosies soos aggressie of hartseer of selfs gevoelloosheid, en beleef nie die hele spektrum van menslike gevoelens nie.
Die seksuele en intimiteitslewe van die gemolesteerde word veral erg negatief geraak. Seksuele verwarring kan ontstaan. Molestasie is seks in 'n sin van die woord, en die kind kry 'n totale wanindruk van seks en wat dit werklik verteenwoordig. En seks word verwar met liefde, en in die soeke na liefde, wat elke mens maar soek, tree seks in, en word hulle herhaaldelik misbruik, tot in volwassenheid. Dit versterk sekere persepsies soos dat hulle nie goed genoeg is nie, verwerp word, net goed is vir seks, ens.
Dit wil voorkom asof een of meer van die volgende verskynsels by die gemolesteerde in volwassenheid voorkom.
Dis asof die gemolesteerde "maklik" is, en erg "rondslaap". Dis natuurlik in die soeke na liefde, net om daarna te besef dat hulle maar net weer misbruik word, met die gebruiklike nagevolge. Permissiwiteit is soms 'n fase waardeer die gemolesteerde gaan, en word baie keer opgevolg deur die volgende punt:
Dit gebeur soms later, veral in die gemolesteerde se huwelikslewe. Sommige vroue verloor totaal belangstelling in seks as gevolg van die negatiewe assosiasies wat daarmee saamgaan. Ander begin vasgedruk en angstig raak en is bang vir seks of gril daarvoor. Dit is weer eens omdat al hierdie negatiewe assosiasies – waarvan hulle soms nie bewus van is nie – in die onderbewuste manifesteer.
Die meeste gemolesteerdes ervaar 'n probleem met oorgewig. Hulle ervaar dit meestal rondom die areas van hulle maag en heupe. Dis asof hulle hierdie area van seerkry wil wegsteek, wil toemaak onder vet. Bewustelik wil hulle gewig verloor, maar onbewustelik maak die gewig hulle onaantreklik vir mans, want dit verhoed verdere misbruik.
Anorexia en bulimia nervosa kom ook redelik algemeen by gemolesteerdes voor. Dit is asof hulle so maer wil wees – as't ware te wil wegkruip, om nie raak gesien te word nie.
Voel jy soos 'n slagoffer wat nie in beheer van jou lewe is nie?
Voel dit vir jou asof jy 'n mislukking is?
Is jy uitermate bang vir verwerping?
Het jy 'n gebrek aan selfvertroue?
Kan jy 'n gesonde verhouding aanknoop en volhou?
Hou jy mense op 'n afstand?
Het jy op 'n vroeë ouderdom 'n oordrewe belangstelling in seks getoon?
Het jy moeite om 'n orgasme tydens seks te ervaar?
Het jy 'n geskiedenis van promiskuïteit tydens enige fase van jou lewe?
Hierdie lys is nie volledig nie, en nie alle gemolesteerde persone ervaar al die simptome nie. Merk die areas wat jy meen van toepassing op jouself is.
4.5 Jou liggaam
Het jy 'n ander eetversteuring soos anorexia of bulimia?
Het jy 'n irrasionele vrees vir 'n besoek aan 'n ginekoloog?
Identifiseer jy met mense op TV wat gemolesteer is, en voel jy om saam met hulle te huil?
Het jy 'n probleem om aan die slaap te raak?
Ervaar jy herhalende drome oor seksuele onderwerpe?
4.8 Kompulsies en obsessies
Het jy engtevrees, veral as jy 'n kelder of ondergrondse verdieping moet ingaan?
Is daar sekere voorwerpe wat vir jou 'n eienaardige aantrekkingskrag het?
Het jy 'n eetversteuring – te min of te veel eet?
Het jy 'n neiging om jouself seer te maak?
Hierdie vraelys wys net op die primêre areas in jou lewe waar die gevolge van molestering in jou volwasse lewe tot uitdrukking kan kom. Dit gee 'n idee van hoe omvangryk die gevolge kan wees.
As volwassenes is gemolesteerdes geneig om dié metodes van hul kinderjare voort te sit en word dit maklik deel van hulleself. Ongelukkig werk dit in die volwasse jare nie meer vir die persoon nie, maar teen hulle.
Dit bly die essensie van 'n mens se emosionele probleme. Waar dit jou as kind beskerm het teen oorweldigende pyn, veroorsaak dit as volwassene steeds vir jou pyn. Genesing behels dus dat jy hierdie verdedigingsmeganismes moet herken en dit vervang met meer funksionele, gesonde hanteringsmetodes.
Verdedigingsmeganismes is per definisie skadelik, en kan tot baie emosionele, selfs mediese probleme lei.
Veronderstel jy het as kind gedurende die molesteringsdaad gedissosieer, met ander woorde jy het jou gevoelens afgeskakel, jou liggaam "verlaat" en dit beleef asof dit nie met jou gebeur nie. Op hierdie manier het jy jouself gevoelloos gemaak sodat jy jouself kan beskerm teen pyn. Dit kan gebeur dat jy as grootmens vashaak by hierdie verdedigingsmeganisme en ook dissosieer, byvoorbeeld wanneer jy gemeenskap het met 'n minnaar. Die gevolg is dat jy dit nie met jou totale psige en liggaam beleef nie, dit nie geniet nie en seksueel onbevredig gelaat word. Die verdedigingsmeganisme werk dus nie meer tot jou voordeel nie, maar tot jou nadeel. Onthou, 'n verdedigingsmeganisme is nie 'n bewuste daad wat onder jou willekeurige beheer is nie. Dit is iets wat vanuit die onderbewuste geaktiveer word. Jy is heel waarskynlik nie eens bewus daarvan nie. Al wat jy weet, is dat jy nie seks geniet nie, miskien pyn of psigiese ongemak ervaar, en jouself nie totaal kan oorgee aan seksuele plesier nie.
Repressering of onderdrukking is die algemeenste verdedigingsmeganisme. Dit behels dat pynlike ervarings vanaf die bewussyn na die onderbewuste gekanaliseer word waar dit minder of geen pyn veroorsaak nie. Ongelukkig vergeet die menslike brein nie so maklik nie. Alle data word gestoor, net soos in die geheue van 'n rekenaar. Diep in die onderbewuste lê al die emosies rondom die gebeure sluimerend, van waar dit jou lewe kan reguleer sonder dat jy dit besef.
Die groot gevaar van repressering is dat jy nie bewuste toegang het tot herinneringe en emosies wat in die onderbewuste gestoor word nie. Die gevolg is dat jy die slagoffer word van kragte wat buite jou bewuste beheer is, dat aspekte van jou lewe gereguleer word deur 'n onsigbare dinamika.
In sy ekstreme vorm onderdruk die persoon alle herinneringe oor wat gebeur het en het hulle dus werklik geheueverlies, en onthou niks van wat gebeur het nie.
Die ander vorm is dat hulle wel kan onthou wat gebeur het, maar hulle represseer die emosies waarmee dit gepaard gegaan het. Hulle kan dus op 'n meganiese, byna gevoellose manier oor die molestering praat en die feite ophaal asof hulle 'n verslaggewer is wat 'n berig daaroor moet skryf. Die effek is gewoonlik dat hulle nie werklik in kontak is met hulle gevoelens nie, dat hulle emosioneel verward of afgestomp kan wees, en tye van depressie kan ervaar.
Omdat molestering so 'n algemene verskynsel is, word dit maklik afgemaak as niks besonders nie, iets wat met baie mense gebeur het en dat jou geval niks spesiaals is nie.
Minimalisering dui op 'n meganisme waar jy die impak van die gebeure afmaak as een van die volgende:
"Hy het maar net 'n bietjie aan my gevat."
Minimalisering is 'n bewuste daad van ontkenning. Jy erken dat die molestering plaasgevind het, maar ontken die effek wat dit op jou gehad het of steeds het. Familie en moeders reageer dikwels met minimalisering wanneer hulle van die molestering te hore kom. Selfs professionele persone neem jou ontboeseming dikwels nie ernstig op nie, maak dit af of reageer bloot nie daarop nie. Tog is alle vorme van molestering negatief en moet ernstig opgeneem word.
Rasionalisering beteken dat jy "redelike" en "logiese" verklarings vir gebeure uitdink en byna teoreties daaroor praat asof jy 'n gevallestudie is wat ontleed moet word.
"Hy kon dit nie help nie; hy was dronk."
Ek sê nie dat dit verkeerd is om logika en rasionele denke te gebruik om die gebeure in 'n realistiese raamwerk te plaas en te verklaar nie. Dit is egter wel skadelik as dit daartoe lei dat jy jou gevoelens onderdruk en ignoreer. Die mens leef nie net met die gedeelte bokant hulle skouers nie; daar is ook 'n hart en siel wat in ag geneem moet word.
Ontkenning beteken dat jy jouself oortuig dat so iets nooit met jou kon gebeur het nie. Soos die volstruis steek jy jou kop in die grond en maak of die werklikheid nie bestaan nie. Jy kan ook "vergeet" dat dit gebeur het. Die herinneringe word bloot onder die mat ingevee.
Dissosiasie vind plaas wanneer 'n persoon blootgestel word aan 'n ondraaglike situasie waaruit hulle nie kan ontsnap nie. As hulle nie die emosie en pyn kan hanteer nie, tree 'n verdedigingsmeganisme in werking. Dan dissosieer hulle deur af te sluit, te blokkeer en hom/haarself te isoleer teen pyn. Dissosiasie werk op dieselfde manier as repressering, en ons gebruik hierdie twee terme byna as sinonieme.
'n Mens kan algehele geheueverlies hê en beide die gebeure en die emosies wat daarmee gepaard gaan, vergeet, of jy kan wel die gebeure onthou, maar die emosies vergeet.
Ongelukkig vergeet die brein nie werklik nie maar stoor die gebeure in die onderbewussyn. Hierdie gerepresseerde inhoude en emosies begin dikwels jare later terugkeer in die vorm van terugflitse. In terapie kom hierdie herinneringe gewoonlik terug, en vir 'n tyd lank kan die kliënt selfs erger voel.
5.6 Veelvuldige persoonlikheid
Veelvuldige persoonlikhede is die mees ekstreme vorm van verdediging wat die psige kan gebruik om 'n persoon te beskerm, en seker ook die fassinerendste verskynsel in die wêreld van die sielkunde. Dit is voorheen as baie raar beskou en is byna uitsluitlik gevind by persone wat as klein kinders erg mishandel en gemolesteer is.
The Three Facesof Eve en Sybel was 'n populêre boek (ook verwerk tot rolprente) oor dié verskynsel wat die verbeelding van mense aangegryp het.
Daar is 'n sterk ooreenkoms tussen die vertraagde stresrespons van slagoffers van molestering en posttraumatise stresversteuring (PTSV). PTSV is nie 'n geestessiekte nie. Dit beskryf eerder 'n verskeidenheid van emosionele reaksies wat veroorsaak word deur blootstelling aan traumatiese gebeure soos oorlog, natuurrampe, motorongelukke, verkragting en seksuele molestering. PTSV het baie aandag gekry in Amerika toe veterane van die oorlog in Viëtnam lank na hulle terugkeer steeds erge stresreaksies getoon het, en terugflitse en nagmerries van die oorlog gehad het.
Terugflitse of "flashbacks" is herinneringe oor die molestering wat vanuit die onderbewuste deurbreek. Dit is dikwels vaag en onduidelik aan die begin van die terapieproses, maar word gewoonlik duideliker namate die proses vorder. Die proses word dikwels aan die gang gesit deur gebeure in jou lewe:
Insidente soortgelyk aan die oorspronklike gebeure en wat jou daaraan herinner, soos die ontdekking dat 'n familielid gemolesteer word.
Swangerskap en die geboorte van 'n kind.
'n Kind wat die ouderdom bereik waarop jy gemolesteer is.
Beëindiging van 'n verslawing, byvoorbeeld aan kos, alkohol of pille.
Sekuriteit, byvoorbeeld die veiligheid van 'n huwelik, wat die slagoffer se verdedigingsmeganismes laat verslap.
Gerepresseerde geheue-sindroom is 'n ander term wat gebruik word om die tweede kenmerk van PSTV, naamlik geheueverlies, te beskryf. Die meeste gemolesteerdes ondervind 'n mate van geheueverlies oor wat met hulle gebeur het. 'n Vrou onthou dalk hoe 'n insident begin het, maar vergeet hoe dit geëindig het omdat dit so pynlik is. Die pyn is daarin geleë dat molestering dikwels eindig wanneer die molesteerder ejakuleer en die vernederende manier waarop die slagoffer agterna behandel word, soos om haar te ignoreer, te maak of niks gebeur het nie, uit die kamer te stap, dreigemente te maak of haar toe te snou dat sy sleg is.
By gerepresseerde geheue-sindroom vind 'n mens veral die volgende belangrike kenmerke:
Vrese en vermyding van sekere dinge en voorwerpe, wat as irrasioneel bestempel kan word; asook 'n fassinering met sekere dinge waarvoor daar nie 'n verklaring gevind kan word nie.
Terugflitse: Hierdie sindroom word ook gekenmerk deur drome, terugflitse of liggaamlike sensasies wat direk of in verbloemde vorm met molestering te make het. Hierdie beelde of "blibs" verskyn waneer die persoon wakker is en kan enige tyd van die dag en op enige plek deur die gedagtes flits.
Seksuele teistering floreer in 'n samelewing waar stilte en ontkenning heers. Ons besef almal dat dit gestop moet word, maar vroue vind dit baie moeilik om te praat. Ek het die volgende al male sonder tal by slagoffers gehoor: "Wat ek jou nou gaan vertel, is die moeilikste ding in my lewe. Jy is die eerste persoon vir wie ek dit vertel. Selfs my man weet nie hiervan nie."
As 'n mens eers die dinamika van molestering verstaan, verstaan jy heeltemal waarom die kind nie vir haar ma van die molestering vertel nie.
As kind bly jy stil vir enige van, of al die volgende redes:
9.1 Jy is deur die molesteerder afgedreig
'n Algemene truuk wat molesteerders gebruik om 'n slagoffer tot stilswye te dwing, is om dit by haar in te prent dat dit hulle fout is.
"Verbeel jou! My ma sal vir my kwaad wees – asof dit my skuld was! En ek was onskuldig en naïef genoeg om dit te glo! Vandag kyk ek met verontwaardiging daarna terug, en ek moet myself gereeld daaraan herinner dat ek net 'n kind was. Ek het hom geglo, want ons glo grootmense mos!"
"Ek sal jou in 'n gestig laat opsluit."
"Jou ma gaan baie kwaad wees en jou na 'n kosskool stuur."
Hierdie dreigemente plaas die kind in 'n onmoontlike posisie. Hulle weet nie of die molesteerder se dreigemente die waarheid is nie. Kinders is oop vir suggestie en het nie die oordeelsvermoë om so 'n dreigement rasioneel te beoordeel nie. Terselfdertyd kan hulle ook nie uitvind of dit waar is nie, want om dit te doen, moet hulle vertel. Kan jy hulle dilemma insien? Die gevolg is dat hulle gedwing word om die molesteerder se dreigemente te glo en stil te bly. Kan jy jou voorstel watter enorme konflik dit in die gemoed van 'n kind veroorsaak?
9.2 Jy is te bang of te skaam om te vertel
Omdat die molesteerder jou skuldig laat voel, is jy te skaam om vir iemand te vertel. Jy weet nie wat jou ma se reaksie gaan wees nie. Gaan sy kwaad wees?, wonder jy. Sal sy dink ek is 'n slegte kind? Is dit nie miskien tog maar my skuld nie? Het ek nie iets verkeerd gedoen nie?
9.3 Jy is omgekoop
In baie gevalle is dreigemente minder prominent, maar word die kind omgekoop met lekkers, geskenke en beloftes. Die molesteerder speel op hulle gevoel en manipuleer sy/haar deur hulle te verseker dat sy optrede nie verkeerd is nie en dat dit die manier is waarop mense met mekaar speel. Of hulle laat hulle omkoop om nie te vertel nie omdat hulle bang is hulle verloor die toegeneentheid van die ouer persoon as hulle nee sê (in gevalle waar hulle lief is vir die molesteerder) of hulle mag skuldig voel aangesien die molesteerder so 'n goeie mens is en vir hulle soveel geskenke gee. Hierdie tipe molestering veroorsaak dikwels erge skuldgevoelens in die volwasse jare.
9.4 Jy was bang vir die gevolge vir die gesin
'n Kind is veral in 'n dilemma as die pa die molesteerder is. Die gesin is afhanklik van hom as broodwinner, en hy kan hierdie posisie misbruik.
"As jy vertel, gaan ek tronk toe. Wie gaan dan vir julle sorg? Julle sal almal weeshuis toe gaan", of
Hierdie tipe manipulasie is uiters gemeen en die kind het geen verweer daarteen nie. Hulle word dus gedwing om die molestering toe te laat. Dit is 'n verskriklike las om te dra wanneer jy weet dat die gesin se welsyn afhang van jou stilswye.
9.5 Jy het probeer vertel, maar niemand het jou geglo nie
"Hulle het 'n ooraktiewe verbeelding."
Neem in ag dat daar in die verlede 'n baie sterk taboe was oor enigiets wat met seks te make het. Die woord "bloedskande" het so 'n verskrikking ingehou dat dit byna nie in geselskap genoem is nie. As kind was jy moontlik nie so ingelig soos die jeug van vandag nie. Hierdie probleem het eers onlangs, veral in die laaste tien of so jaar, onder die soeklig gekom, en het die media die publiek daaroor ingelig. In ons land het die Suid-Afrikaanse Polisiediens eers onlangs 'n spesiale kindereenheid gestig om ondersoeke van hierdie aard te hanteer.
'n Mens hoor dikwels dat kinders wel vertel het dat hulle gemolesteer is, maar nie geglo is nie. Dit versterk verder hulle gevoel van magteloosheid, die gevoel dat hulle uitgelewer is aan 'n situasie waaraan hulle niks kan doen nie. Verder is dit ook so dat baie moeders dit óf vermoed, óf wel bewus is van wat aangaan, maar dit stilswyend toelaat.
Ons het vroeër in die dokument verdedigingsmeganismes bespreek. Dit mag gebeur dat die ma a.g.v haar eie skok, in ontkenning gaan.
Ek wil nie voorgee dat sommige molesteerders nie wel erg versteurde persoonlikhede het nie. Daar is molesteerders in alle sosiale stande, rasse en elke opvoedkundige status. Die publiek dink dikwels molesteerders is ernstig versteurde mense wat nie tussen reg en verkeerd kan onderskei nie – alkoholiste, versteurde persoonlikhede, gevoellose, despotiese, rigiede, kinderagtige en onvolwasse mense. Baie molesteerders is wel so, maar dit is nie noodwendig altyd die geval nie.
By hierdie tipe molesteerder is daar dus beslis sprake van 'n persoonlikheidsversteuring of karakterversteuring. Die slegte nuus is dat iemand wat aan 'n persoonlikheidsversteuring ly, per definisie 'n swak prognose het en selde werklik verander. Die beste wat met hulle bereik kan word, is dat hulle ophou met hulle molesteringsgedrag. Van 'n permanente persoonlikheidsverandering is daar nie werklik sprake nie.
Sommige molesteerders is despoties, regeer hulle huise met 'n ysterhand, domineer hulle vrouens, kan as outoritêr en streng beskryf word en is ingestel op dissipline. Molestering van 'n dogter kan dan beskou word as 'n uitvloeisel van hierdie behoefte om te heers, te domineer en te regeer. Die dogter is sy besitting op wie hy sy stempel kan afdruk.
Ander molesteerders is ontoereikend, passief, en het nie die vermoë om hulself te handhaaf nie. Hulle voel minderwaardig teenoor ander mense en het min mag by die werk. Dit is verbasend hoe dikwels hierdie eienskappe by molesteerders aangetref word. Die man voel minderwaardig by die werk en by die huis, en wend hom dan na 'n kind om te probeer opmaak vir sy magteloosheid. Soos verkragting, is molestering dikwels eerder 'n daad van aggressie as die vervulling van seksuele behoeftes. Die molesteerder is dikwels nie gedepriveer op seksuele gebied nie en kan 'n normale seksuele verhouding met 'n vrou hê.
Molesteerders rasionaliseer gewoonlik hulle dade en kla dat hul vrouens koud is, dat hulle huwelike ongelukkig is, dat die kind uitlokkend en verleidelik is, dat dit "net 'n speletjie" was, dat hy finansiële stres gehad het, sy vrou vir 'n lang tyd siek was, dat alkohol die skuld moet kry, en eindelose ander verskonings. Dit is altyd iets buite die molesteerder self, iets in sy omstandighede wat die oorsaak van sy optrede is. Hulle aanvaar selde verantwoordelikheid vir hulle dade.
Kan nie 'n normale verhouding met 'n vrou hê nie, en wend hom na kinders wat nie nee kan sê nie.
Is ontoereikend in seksuele funksioering. Ek het nog nooit enige sukses met 'n molesterder gehad nie, en het geen intense om te verander nie. Hulle selfinsig is net te beperk.
Ek het in hierdie dokument baie swaar staatgemaak op:
"Dis ek, Anna" is 'n ander boek waarop ek staatgemaak het, deur Elbe Lotter. In hierdie boek beskryf sy haar eie verhaal. Dis ontstellend, maar die moeite werd om te lees. Te koop by enige toonaangewende boekhandelaar.